ลำดับการสืบราชสันตติวงศ์ไทย

**ลำดับการสืบราชสันตติวงศ์ไทย** เป็นการจัดเรียงรายพระนามของบุคคลในสายลำดับการสืบราชสมบัติเป็นพระมหากษัตริย์ของราชวงศ์จักรีแห่งราชอาณาจักรไทย การสืบราชสมบัติบัญญัติโดยกฎมณเฑียรบาลว่าด้วยการสืบราชสันตติวงศ์ พระพุทธศักราช 2467 และภายหลังการปฏิวัติ พ.ศ. 2475 มีรัฐธรรมนูญแห่งราชอาณาจักรไทยรับรองกฎมณเฑียรบาลไว้ทุกฉบับ

## ภูมิหลัง
ก่อนหน้านั้น ในสมัยอาณาจักรรัตนโกสินทร์ตอนต้น ในกรณีที่พระมหากษัตริย์เสด็จสวรรคตโดยที่พระองค์มิได้ทรงสถาปนากรมพระราชวังบวรสถานมงคลไว้ จะใช้ระบบการสืบราชสันตติวงศ์ที่เรียกว่า "อเนกชนนิกรสโมสรสมมติ" คือการใช้มติของที่ประชุมร่วมระหว่างเสนาบดี และเชื้อพระวงศ์ชั้นผู้ใหญ่ ในการเลือกพระบรมวงศานุวงศ์ที่มีความเหมาะสมทั้งวัยวุฒิและคุณวุฒิ ให้เสด็จขึ้นทรงราชย์เป็นพระมหากษัตริย์พระองค์ใหม่ต่อจากพระมหากษัตริย์ที่สวรรคตไป

อย่างไรก็ตาม ระบบอเนกชนนิกรสโมสรสมมติถูกยกเลิกไปในรัชสมัยพระบาทสมเด็จพระจุลจอมเกล้าเจ้าอยู่หัว เมื่อปี พ.ศ. 2429 หลังจากพระองค์ทรงปรับให้พระมหากษัตริย์ทรงสมมติหรือทรงสถาปนาพระรัชทายาทผู้มีสิทธิโดยตรงขึ้น คือตำแหน่งสมเด็จพระบรมโอรสาธิราชฯ สยามมกุฎราชกุมาร และตั้งแต่ปี พ.ศ. 2467 พระบาทสมเด็จพระมงกุฎเกล้าเจ้าอยู่หัวทรงตรากฎมณเฑียรบาลว่าด้วยการสืบราชสันตติวงศ์ พระพุทธศักราช 2467 เพื่อรับรองตำแหน่งพระรัชทายาทข้างต้น และทรงวางลำดับการสืบราชสันตติวงศ์ในประเทศไทยสำหรับกรณีที่พระมหากษัตริย์มิได้ทรงสถาปนารัชทายาทไว้อย่างชัดเจน

ภายหลังการปฏิวัติสยาม พ.ศ. 2475 รัฐธรรมนูญแห่งราชอาณาจักรไทย ซึ่งเป็นกฎหมายสูงสุดของประเทศไทยทุกฉบับ ได้รับรองและกำหนดให้คณะองคมนตรีใช้ลำดับการสืบราชสันตติวงศ์ไทยตามที่เรียงไว้โดยกฎมณเฑียรบาล พ.ศ. 2467 ในการเสนอพระนามพระบรมวงศานุวงศ์ผ่านคณะรัฐมนตรี เพื่อให้รัฐสภาพิจารณาให้ความเห็นชอบ สำหรับในกรณีที่พระมหากษัตริย์มิได้ทรงสถาปนารัชทายาทไว้ อย่างไรก็ตาม ตั้งแต่รัฐธรรมนูญแห่งราชอาณาจักรไทย พุทธศักราช 2517 จนถึงปัจจุบัน กำหนดว่า หากพระมหากษัตริย์ไม่มีพระราชโอรส สามารถเสนอชื่อพระราชธิดาให้สืบราชสันตติวงศ์ได้ ซึ่งขัดแย้งกับกฎมณเฑียรบาลมาตรา 13 ที่ห้ามราชนารี (คือพระบรมวงศานุวงศ์ที่เป็นสตรี หรือฝ่ายใน) ทุกพระองค์ ขึ้นทรงราชย์อย่างเด็ดขาด เนื่องจากยังไม่ถึงเวลาที่ประเทศไทยจะมีสมเด็จพระแม่อยู่หัวบรมราชินีนาถ

## การมีสิทธิ
สิทธิสืบราชสันตติวงศ์นั้นเป็นไปตามกฎมณเฑียรบาลว่าด้วยการสืบราชสันตติวงศ์ พระพุทธศักราช 2467 ซึ่งจัดลำดับราชสันตติวงศ์ตามสิทธิของพระราชโอรสพระองค์ใหญ่ สถานะของพระราชชนนี และอนุญาตเฉพาะบุรุษเพศเท่านั้น

บุคคลจะอยู่ในลำดับราชสันตติวงศ์นี้ก็ต่อเมื่อเป็นไปตามเงื่อนไขดังนี้ทุกประการ

* ได้รับการยอมรับจากประชาชนชาวไทย และพระบรมวงศานุวงศ์ (มาตรา 10)
* ไม่มีลักษณะต้องห้ามต่อไปนี้แม้แต่ข้อเดียว (มาตรา 11)
** มีพระสัญญาวิปลาส
** ต้องราชทัณฑ์ในคดีมหันตโทษ
** ไม่สามารถทรงเป็นอัครพุทธศาสนูปถัมภก
** มีพระชายาเป็นชาวต่างประเทศ (ดังเช่นพระเจ้าวรวงศ์เธอ พระองค์เจ้าจุลจักรพงษ์ พระโอรสในสมเด็จพระเจ้าบรมวงศ์เธอ เจ้าฟ้าจักรพงษ์ภูวนาถ กรมหลวงพิษณุโลกประชานาถ ที่มีพระมารดาเป็นชาวต่างประเทศ คือ หม่อมคัทริน ณ พิษณุโลก ชาวรัสเซีย)
** ถูกถอดถอนออกจากตำแหน่งรัชทายาท (คือถูกพระมหากษัตริย์ทรงถอดถอนออกจากตำแหน่งสมเด็จพระบรมโอรสาธิราชฯ สยามมกุฎราชกุมาร ตามมาตรา 7 วรรคหนึ่ง) ไม่ว่าจะเป็นไปในรัชกาลใด ๆ ก็ตาม
** ถูกประกาศให้ยกเว้นออกจากลำดับการสืบราชสันตติวงศ์ (ตามมาตรา 7 วรรคสอง; ดังเช่นพระวรวงศ์เธอ พระองค์เจ้าวรานนท์ธวัช พระโอรสในสมเด็จพระเจ้าบรมวงศ์เธอ เจ้าฟ้าจุฑาธุชธราดิลก กรมขุนเพ็ชรบูรณ์อินทราไชย ที่มีพระมารดาคือ ระวี จาตุรจินดา ซึ่งเป็นสามัญชนมิใช่สะใภ้หลวง และ จุฑาวัชร วิวัชรวงศ์, วัชเรศร วิวัชรวงศ์, จักรีวัชร วิวัชรวงศ์ และ วัชรวีร์ วิวัชรวงศ์ พระราชโอรสในพระบาทสมเด็จพระวชิรเกล้าเจ้าอยู่หัว ที่ถูกถอดฐานันดรศักดิ์ออกจากสถานะพระราชวงศ์)
* มิใช่พระราชโอรสสายตรงของพระบรมวงศานุวงศ์ที่มีลักษณะต้องห้ามตามมาตรา 11 แม้แต่ข้อเดียว (มาตรา 12)
* มิใช่ราชนารี คือพระบรมวงศานุวงศ์ที่เป็นสตรี หรือฝ่ายใน ทุกพระองค์ (มาตรา 13; อย่างไรก็ตาม บทบัญญัตินี้ขัดแย้งกับรัฐธรรมนูญแห่งราชอาณาจักรไทยตั้งแต่ฉบับพุทธศักราช 2517 จนถึงปัจจุบัน ซึ่งระบุไว้ว่า ในกรณีที่พระมหากษัตริย์ไม่มีพระราชโอรส คณะองคมนตรี**สามารถเสนอชื่อพระราชธิดา**ให้รัฐสภาพิจารณาให้ความเห็นชอบสืบราชสันตติวงศ์ได้)

## ลำดับการสืบราชสันตติวงศ์
ในกฎมนเทียรบาล ระบุถึงผู้ที่มีสิทธิสืบราชสันตติวงศ์ ดังนี้

* มาตรา 5 ระบุว่า พระมหากษัตริย์ทรงมีสิทธิขาดในการที่จะทรงสถาปนาพระรัชทายาทผู้มีสิทธิโดยตรง (ในประเทศไทยหมายถึงตำแหน่งสมเด็จพระบรมโอรสาธิราชฯ สยามมกุฎราชกุมาร)
* มาตรา 6 ระบุว่า หากพระมหากษัตริย์เสด็จสวรรคตหลังจากทรงสถาปนาพระรัชทายาทผู้มีสิทธิโดยตรงแล้ว ให้พระรัชทายาทพระองค์ดังกล่าวขึ้นทรงราชย์ได้ในทันที
* มาตรา 8 ระบุว่า หากพระมหากษัตริย์เสด็จสวรรคตก่อนการทรงสถาปนาพระรัชทายาทผู้มีสิทธิโดยตรง ให้เสนาบดีอัญเชิญพระบรมวงศานุวงศ์ที่เป็นพระรัชทายาทโดยสันนิษฐานลำดับที่ 1 ตามลำดับการสืบราชสันตติวงศ์ไทยที่กำหนดไว้ในมาตรา 9 (ยกเว้นผู้ที่มีลักษณะต้องห้ามตามมาตรา 11 และ 12) เสด็จขึ้นทรงราชย์ต่อไป

ในรัฐธรรมนูญแห่งราชอาณาจักรไทย (ในกรณีนี้หมายถึงฉบับปัจจุบัน คือฉบับพุทธศักราช 2560) มีระบุการสืบราชสมบัติหลังจากพระราชบัลลังก์ว่างลงแล้วไว้ในมาตรา 21 ทั้ง 2 กรณี ใน 2 วรรค ดังนี้

* วรรคหนึ่ง หากพระมหากษัตริย์ทรงสถาปนาพระรัชทายาทผู้มีสิทธิโดยตรงไว้แล้ว ให้คณะรัฐมนตรีแจ้งประธานรัฐสภาทราบ เพื่อเรียกประชุมรัฐสภาให้รับทราบการสถาปนาพระรัชทายาทข้างต้น จากนั้นประธานรัฐสภาจะกราบบังคับทูลเชิญพระรัชทายาทเสด็จขึ้นทรงราชย์ เมื่อพระรัชทายาททรงตอบรับแล้ว ให้ประธานรัฐสภาประกาศให้ประชาชนทราบ
* วรรคสอง หากพระมหากษัตริย์มิได้ทรงสถาปนาพระรัชทายาทผู้มีสิทธิโดยตรงไว้ ให้คณะองคมนตรีเสนอพระนามพระรัชทายาทโดยสันนิษฐานตามมาตรา 8 ของกฎมณเฑียรบาล (ผ่านมาตรา 20 ของรัฐธรรมนูญ ที่กำหนดให้ใช้ลำดับจากกฎมณเฑียรบาลในทางอ้อม) ซึ่งเรียกว่า "ผู้สืบราชสันตติวงศ์" ผ่านคณะรัฐมนตรี เพื่อให้รัฐสภาให้ความเห็นชอบ โดยอาจเสนอพระนามพระราชธิดาก็ได้ หากได้รับความเห็นชอบแล้ว ให้ประธานรัฐสภากราบบังคมทูลเชิญผู้สืบราชสันตติวงศ์ขึ้นทรงราชย์ เมื่อผู้สืบราชสันตติวงศ์ทรงตอบรับแล้ว ให้ประธานรัฐสภาประกาศให้ประชาชนทราบ

โดยในมาตรา 9 ของกฎมณเฑียรบาล มีการระบุเกณฑ์ในการจัดลำดับการสืบราชสันตติวงศ์เป็น 13 ข้อ โดยสรุปคือ ให้เลือกจากสายตรงก่อน ตาม 12 ข้อแรก หากไม่มี จึงจะเลือกตามลำดับความสนิทจากมากไปน้อยเป็นลำดับสุดท้าย ดังนี้

# สมเด็จหน่อพุทธเจ้า คือ พระราชโอรสพระองค์ใหญ่ในสมเด็จพระอัครมเหสี
# พระราชโอรสของสมเด็จหน่อพุทธเจ้า เริ่มจากพระองค์ใหญ่ เรียงตามลำดับพระชนมายุจากมากไปน้อย
# สมเด็จพระเจ้าลูกยาเธอพระองค์ที่ 2 ในสมเด็จพระอัครมเหสี
# พระโอรสของสมเด็จพระเจ้าลูกยาเธอในข้อ 3 ตามเกณฑ์ในข้อ 2
# สมเด็จพระเจ้าลูกยาเธอในสมเด็จพระอัครมเหสีพระองค์ถัดไปตามลำดับพระชนมายุจากมากไปน้อย หรือพระโอรสของสมเด็จพระเจ้าลูกยาเธอพระองค์นั้น ๆ ตามเกณฑ์ในข้อ 2, 3 และ 4
# สมเด็จพระเจ้าลูกยาเธอในพระมเหสีรองถัดลงไปตามลำดับชั้นพระอิสริยยศของพระมารดาจากมากไปน้อย หรือพระโอรสของสมเด็จพระเจ้าลูกยาเธอพระองค์นั้น ๆ ตามเกณฑ์ในข้อ 2, 3 และ 4
# พระเจ้าลูกยาเธอตามลำดับพระชนมายุ หรือพระโอรสของพระเจ้าลูกยาเธอพระองค์นั้น ๆ ตามเกณฑ์ในข้อ 2, 3 และ 4
# สมเด็จพระอนุชาร่วมพระราชชนนีพระองค์ที่มีพระชนมายุถัดลงมาจากพระมหากษัตริย์
# พระโอรสของสมเด็จพระอนุชาในข้อ 8 ตามเกณฑ์ในข้อ 2
# สมเด็จพระอนุชาร่วมพระชนนีพระองค์ถัดมา หรือพระโอรสของสมเด็จพระอนุชาพระองค์นั้น ๆ ตามเกณฑ์ในข้อ 2, 3 และ 4
# สมเด็จพระเชษฐาและสมเด็จพระอนุชาต่างพระชนนี หรือพระโอรสของสมเด็จพระเชษฐาและสมเด็จพระอนุชาพระองค์นั้น ๆ ตามเกณฑ์ในข้อ 2, 3, 4 และ 6
# พระเจ้าพี่ยาเธอและพระเจ้าน้องยาเธอ หรือพระโอรสของพระเจ้าพี่ยาเธอและพระเจ้าน้องยาเธอ ตามเกณฑ์ในข้อ 7
# สมเด็จพระเจ้าบรมวงศ์เธอและพระเจ้าบรมวงศ์เธอ หรือพระโอรสและเชื้อสายของพระองค์ ตามลำดับความสนิทจากมากไปน้อย ตามเกณฑ์ตั้งแต่ข้อ 1 ถึง 12

## ลำดับการสืบราชสันตติวงศ์ในปัจจุบัน

ลำดับการสืบราชสันตติวงศ์ที่แท้จริงในปัจจุบันยังไม่ชัดเจน เนื่องจากพระบาทสมเด็จพระวชิรเกล้าเจ้าอยู่หัว พระมหากษัตริย์ไทยพระองค์ปัจจุบัน ยังมิได้ทรงสถาปนาผู้ใดให้ดำรงตำแหน่งสมเด็จพระบรมโอรสาธิราชฯ สยามมกุฎราชกุมาร ซึ่งเป็นตำแหน่งของพระรัชทายาทผู้มีสิทธิโดยตรงแห่งราชวงศ์จักรี และยังมีการระบุหลักเกณฑ์ในการจัดลำดับการสืบราชสันตติวงศ์ที่แตกต่างกันระหว่างตามกฎมณเฑียรบาลกับตามรัฐธรรมนูญ นอกจากนี้ การพูดคุยเกี่ยวกับเรื่องนี้ในประเทศไทยยังอาจเป็นสิ่งต้องห้ามตามประมวลกฎหมายอาญาในบทบัญญัติว่าด้วยความผิดต่อองค์พระมหากษัตริย์ไทย (มาตรา 112) ด้วย

พระรัชทายาทโดยสันนิษฐานทั้งตามกฎมณเฑียรบาลและรัฐธรรมนูญ คือ สมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร พระราชโอรสของพระบาทสมเด็จพระวชิรเกล้าเจ้าอยู่หัวที่ประสูติแต่ท่านผู้หญิงศรีรัศมิ์ สุวะดี พระชายาพระองค์ที่ 3 อย่างไรก็ตาม มีการคาดการณ์อย่างกว้างขวางว่าพระองค์ทรงมีภาวะผิดปกติทางพัฒนาการ ซึ่งอาจทำให้พระองค์ไม่สามารถเสด็จขึ้นทรงราชย์ได้

หากนับลำดับการสืบราชสันตติวงศ์ไทยตามที่กฎมณเฑียรบาลระบุไว้อย่างเคร่งครัด ลำดับถัดไปจะเป็นพระอนุวงศ์ฝ่ายหน้าในราชสกุลยุคล ซึ่งสืบทอดมาจากสมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์ พระราชโอรสในพระบาทสมเด็จพระจุลจอมเกล้าเจ้าอยู่หัวที่ประสูติแต่พระวิมาดาเธอ พระองค์เจ้าสายสวลีภิรมย์ กรมพระสุทธาสินีนาฏ ปิยมหาราชปดิวรัดา โดยบุคคลในราชสกุลนี้ที่อยู่ในลำดับการสืบราชสันตติวงศ์จะเป็นทายาทชั้นที่ 3 ประกอบด้วย หม่อมเจ้านวพรรษ์ ยุคล, พระวรวงศ์เธอ พระองค์เจ้าเฉลิมศึกยุคล, หม่อมเจ้าฑิฆัมพร ยุคล และหม่อมเจ้าชาตรีเฉลิม ยุคล ตามลำดับ

สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา พระราชธิดาพระองค์แรกในพระบาทสมเด็จพระวชิรเกล้าเจ้าอยู่หัว และพระราชธิดาพระองค์เดียวที่ประสูติแต่พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ พระชายาพระองค์แรก เป็นพระรัชทายาทลำดับที่ 2 ตามรัฐธรรมนูญ และเคยทรงถูกมองว่ามีความเป็นไปได้สูงที่จะทรงสืบราชสันตติวงศ์ต่อ อย่างไรก็ตาม พระองค์ทรงพระประชวรด้วยภาวะโคม่าตั้งแต่เดือนธันวาคม พ.ศ. 2565 จนถึงปัจจุบัน

พระราชโอรสในพระบาทสมเด็จพระวชิรเกล้าเจ้าอยู่หัว ที่ประสูติแต่สุจาริณี วิวัชรวงศ์ พระชายาพระองค์ที่ 2 ซึ่งมี 4 ท่าน ได้แก่ จุฑาวัชร วิวัชรวงศ์, วัชเรศร วิวัชรวงศ์, จักรีวัชร วิวัชรวงศ์ และ วัชรวีร์ วิวัชรวงศ์ ทั้งหมดถูกถอดฐานันดรศักดิ์ออกจากสถานะพระราชวงศ์ในปี พ.ศ. 2539 จึงถือเป็นผู้ที่ถูกประกาศให้ยกเว้นออกจากลำดับการสืบราชสันตติวงศ์ไปโดยปริยาย ซึ่งเป็นลักษณะต้องห้ามตามมาตรา 11 (6) ของกฎมณเฑียรบาล แม้การกลับมาประเทศไทยครั้งแรกในรอบ 27 ปีของวัชเรศร พระราชโอรสพระองค์ที่สองในปี พ.ศ. 2566 ทำให้เริ่มมีการพูดคุยถึงการคืนฐานันดรศักดิ์และการกลับสู่สถานะพระราชวงศ์และลำดับการสืบราชสันตติวงศ์อีกครั้ง แต่สุดท้ายในปี พ.ศ. 2568 วัชเรศรและพี่น้องอีกสองคนยกเว้นจักรีวัชรก็ถูกเนรเทศออกนอกประเทศอีกครั้ง

สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา พระราชธิดาพระองค์ที่ 2 ในพระบาทสมเด็จพระวชิรเกล้าเจ้าอยู่หัว และพระราชธิดาพระองค์เดียวที่ประสูติแต่สุจาริณี มิได้ถูกถอดฐานันดรศักดิ์และยังอยู่ในลำดับการสืบราชสันตติวงศ์ลำดับที่ 3 ตามรัฐธรรมนูญ อย่างไรก็ตาม พระองค์เคยมีพระดำรัสเมื่อนานมาแล้วว่ามิได้ทรงสนใจในพระราชบัลลังก์มากนัก

พระโสทรนิษฐภคินีของพระบาทสมเด็จพระวชิรเกล้าเจ้าอยู่หัว ได้แก่ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี ทรงอยู่ในลำดับการสืบราชสันตติวงศ์ลำดับที่ 4 และ 5 ตามรัฐธรรมนูญตามลำดับ 

เชื้อสายที่ยังมีชีวิตอยู่ และไม่ได้อยู่ในสายลำดับการสืบราชสมบัติ ไม่ว่าด้วยเหตุผลใดก็ตาม เช่น ลาออก หรือทรงถูกถอดถอนจากฐานันดรศักดิ์พระราชวงศ์ หรือสิ้นพระชนม์ไปแล้ว จะเขียนไว้เป็นตัวเอียง เพราะถือว่าถูกข้ามลำดับไปแล้ว

* 15px *[[พระบาทสมเด็จพระจอมเกล้าเจ้าอยู่หัว]] (2347–2411) *
** 15px *[[พระบาทสมเด็จพระจุลจอมเกล้าเจ้าอยู่หัว]] (2396–2453) *
*** 15px *[[พระบาทสมเด็จพระมงกุฎเกล้าเจ้าอยู่หัว]] (2424–2468) *
*** 15px *[[พระบาทสมเด็จพระปกเกล้าเจ้าอยู่หัว]] (2436–2484) *
*** *[[สมเด็จพระมหิตลาธิเบศร อดุลยเดชวิกรม พระบรมราชชนก]] (2435–2472) *
**** 15px *[[พระบาทสมเด็จพระปรเมนทรมหาอานันทมหิดล พระอัฐมรามาธิบดินทร]] (2468–2489) *
****  15px *[[พระบาทสมเด็จพระมหาภูมิพลอดุลยเดชมหาราช บรมนาถบพิตร]] (2470–2559)*
***** *[[ทูลกระหม่อมหญิงอุบลรัตนราชกัญญา สิริวัฒนาพรรณวดี]] (2494–ปัจจุบัน)*
***** 15px **[[พระบาทสมเด็จพระวชิรเกล้าเจ้าอยู่หัว]]** (2495–ปัจจุบัน)
****** *[[จุฑาวัชร วิวัชรวงศ์]] (2522–ปัจจุบัน)*
****** *[[วัชเรศร วิวัชรวงศ์]] (2524–ปัจจุบัน)*
****** *[[จักรีวัชร วิวัชรวงศ์]] (2526–ปัจจุบัน)*
****** *[[วัชรวีร์ วิวัชรวงศ์]] (2528–ปัจจุบัน)*
****** **(1)** สมเด็จพระเจ้าลูกยาเธอ เจ้าฟ้าทีปังกรรัศมีโชติ (2548–ปัจจุบัน)
****** **(1.1)** สมเด็จพระเจ้าลูกเธอ เจ้าฟ้ากรมหลวงราชสาริณีสิริพัชร มหาวัชรราชธิดา (2521–ปัจจุบัน)
****** **(1.2)** สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา (2530–ปัจจุบัน)
***** **(1.3)** สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี (2498–ปัจจุบัน)
***** **(1.4)** สมเด็จเจ้าฟ้าฯ กรมพระศรีสวางควัฒน วรขัตติยราชนารี (2500–ปัจจุบัน)
****** **(1.5)** พระเจ้าวรวงศ์เธอ พระองค์เจ้าสิริภาจุฑาภรณ์ (2525–ปัจจุบัน)
******  **(1.6)** พระเจ้าวรวงศ์เธอ พระองค์เจ้าอทิตยาทรกิติคุณ (2527–ปัจจุบัน)
*** *[[สมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์]] (2425–2475) *
**** *[[พระเจ้าวรวงศ์เธอ พระองค์เจ้าภาณุพันธุ์ยุคล]] (2453–2538) *
*****  ** (2) ** หม่อมเจ้านวพรรษ์ ยุคล (2521–ปัจจุบัน) 
**** *[[พระเจ้าวรวงศ์เธอ พระองค์เจ้าเฉลิมพลฑิฆัมพร]] (2456–2534) *
***** ** (3) ** พระวรวงศ์เธอ พระองค์เจ้าเฉลิมศึกยุคล (2493–ปัจจุบัน) 
***** ** (4) ** หม่อมเจ้าฑิฆัมพร ยุคล (2494–ปัจจุบัน) 
**** *[[พระเจ้าวรวงศ์เธอ พระองค์เจ้าอนุสรมงคลการ]] (2458–2541) *
***** ** (5) ** หม่อมเจ้าชาตรีเฉลิม ยุคล (2485–ปัจจุบัน) 
** *[[พระเจ้าบรมวงศ์เธอ กรมหมื่นพงษาดิศรมหิป]] (2404-2479) *
*** ** (6) ** หม่อมเจ้าจรูญฤทธิเดช ชยางกูร (2476–ปัจจุบัน) 

## ดูเพิ่ม
* กฎมณเฑียรบาลว่าด้วยการสืบราชสันตติวงศ์ พระพุทธศักราช 2467

## อ้างอิง

## แหล่งข้อมูลอื่น
* 


หมวดหมู่:อาณาจักรรัตนโกสินทร์
หมวดหมู่:ราชวงศ์จักรี
หมวดหมู่:รัฐธรรมนูญแห่งราชอาณาจักรไทย
ไทย